钦定古今图书集成/明伦汇编/皇极典/第253卷 > 易经 > 兑卦
## 钦定古今图书集成/明伦汇编/皇极典/第253卷 > 易经 > 兑卦

“兑”，“亨，利贞。”《彖》曰：兑，说也。刚中而柔外，说以利贞，是以应乎天而应乎人。说以先民，民忘其劳；说以犯难，民
忘其死。说之大，民劝矣哉。

〈大全〉诚斋杨氏曰：天人俱说，是惟无事无难也。有事而与民趋之，则劳而忘劳；有难而与民犯之，则死而忘死。忘死忘劳，非人之情也。而忘之者，说而不自知其劳且死也，曷为而说也？知圣人劳我以逸我，死我以生我也，是以说而自劝也。夫劝民与民自劝，相去远矣，是以圣人大之曰：“说之大，民劝矣哉。”